વિવિધ ભાષાઓ શીખવાની ફાધર ઈસુદાસની વિશિષ્ટ ફાવટ હતી. વળી, તમને પોતાની માતૃભાષા સ્પેનિશ સિવાય લૅટિન, ગ્રીક અને હિબ્રૂ ભાષાઓ થોડીઘણી આવડતી હતી. પરંતુ અનુવાદનું કામ એમને ભયજનક લાગ્યું. છતાં ઉપરીએ આપેલ અનુવાદનું અત્યંત કઠીન કામ એમણે ઉત્સાહથી માથે લીધું. તે વખતે તેમને જાણવા મળ્યું કે, ભારતની વિવિધ ભાષાઓમાં બાઇબલનો અનુવાદ કરનાર વિદ્વાન લોકો માટે તમિલનાડુના ઊટ્ટી ખાતે એક આંતરરાષ્ટ્રીય શિબિર યોજાય છે. એક ધાર્મિક ગ્રંથ તરીકેની બાઇબલની વિશિષ્ટતાઓ, અનુવાદના સિદ્ધાંતો, જે ભાષામાં અનુવાદ કરવાના છે તે ભાષાની ખૂબીઓ, અનુવાદમાં નડતા પ્રશ્નો, વગેરે અંગે ત્રણેક મહિનાની તાલિમ શિબિરમાં ભાગ લઈને ફાધર ઈસુદાસ અમદાવાદ પરત આવ્યા અને ૧૯૬૪થી નગીનદાસ પારેખ સાથે અનુવાદના કામમાં ઝંપલાવ્યું.